《代巩使君上东宫生日》
宋代·虞俦

储极天开秀，皇图日又新。梦熊初卜夜，禖燕蚤祠春。

瑞霭蓬莱初，祥标析木津。准龙真帝子，眉宇只天人。

少海涵舆地，前星耀紫宸。英姿生不世，雄略动如神。

仁孝兰同毓，温恭玉比纯。云章辉步障，月御契重轮。

尧历占蓂荚，庄年数大椿。千龄符会庆，五福自天申。

鹤禁移舟夕，龙楼问寝晨。慈颜俱有喜，习俗尽还淳。

湛露漙金菊，凉风动白蘋。好秋澄似洗，函夏肃无尘。

羽翼商山老，簪缨望苑宾。欢呼称寿斝，谐宴接芳裀。

景邑曾开幕，郎垣偶滥巾。不才蒙眄睐，何力赞弥纶。

符竹分苕水，才华想洛滨。歌诗形善祝，秉笔愧徐陈。

作者简介：虞俦，生卒年月不详，字寿老，宁国(今属安徽）人。南宋政治家，文学家。隆兴初进人太学，中进士。曾任绩溪县令，湖州、平江知府。庆元六年（1200）召入太常少卿，提任兵部侍郎。工诗文，著有《尊白堂集》24卷，清修《四库全书》收录其部分诗文。如其词《满庭芳》：色染莺黄，枝横鹤瘦，玉奴蝉蜕花间。铅华不御，慵态尽欹鬟。